*Bella István*

**Szeptember**

Szeptember, szeptember,

elindul a kisember,

csudálgat: mennyi ákom-

bákom betű a fákon.

Jó a fának – ezt sírja –,

se tolla, se papírja,

levelét teleírja,

a szél a szagos radírja.

Olvasni is tud: lombja

az eget szótagolja.

S hogy számol: hatszor három

veréb csücsül az ágon.

Ha én egyszer fa lennék,

iskolába nem mennék,

az ég lenne az irkám,

mindennel teleírnám.